ए सच ऐ जे ओदे साक-सरबन्धी, ओदे मित्र ओदे दफ्तरा दे साथी, ओदे अफ्सर सब्बै ओदे कन्नै म्हेशा नराज गै रे बो कन्नै गै एबी सोचदे जे उन्दे सबने दे रोह-रोसें लेई बलदेव गी दोषी नई सा आक्खेआ जाई सकदा। ओदे अप्सर ते कलर्क साथी इस करी ओदे कन्ने नराज से जे ओ लोके दे कम्म बिना गुज्ज लेदे करी दिंदा हा ते दफ्तरा बिच हेरा-फेरी करने आलेंगी लोके बिच भंडदा फिरदा हा। ओदे मित्र इस लेई ओदे कन्नै नराज रैंह्‌दे जे ओ उन्दे कन्नै सिनमें चा लेआनीऐ। मुट्टियां-मुट्टियां कताबां पढ़दा रौह्‌दा हा। ओदी मां इस लेई ओदे कन्नै नराज कुड़ी कन्नै आर्य-समाज बिच जाइयै ब्याह करी लैत हा। ओदे साक-सरबन्धी इस लेई ओदे कन्नै नराज हे जे उन्न अपने जागता दे नां गै सूतरे पाए हे ते नां गै मुनण कीते हे, ते इक रोज नाई घर सद्‌दी ऐ पप्पू दे जरगाल लोआई छोड़े हे। गली-महल्ले दे लोक इस लेई उसी मुंह नईं सा लांदे जे ओ बिजली दी चोरी करने आले दियां, राशनकार्डं बिच जाली ना लखोआने आले दियां शकैतां करदा-फिरदा हा ते धरे चा गंद चुक्कने आले भंगिएं गी ते भांडे मांझने आलिऍ झीरिएं गी अपने म्हीनें दे पैसे बदानें लेई आखदा रौंह्‌दा हा। इन्हें सापिएं गल्लें दा नतीजा ए होआ सा जे ओदी दुनियां बल्लैं बल्लैं संगड़ोंदी गेई, संगड़ोंदी गेई ते स्वा इक कमला भाभी दे ते निक्के पप्पू दे होर नेहआ कोई बी नईं सा रेआ जिसी ओ अपना आक्खी सकदा।